
[bookmark: TextBodyBegin]Европейският парламент,
–	като взе предвид своите предходни резолюции относно Киргизстан,
–	като взе предвид член 150, параграф 5 и член 136, параграф 4 от своя Правилник за дейността,
A.	като има предвид, че наскоро бяха извършени претърсвания в централата на Социалдемократическа партия на Киргизстан (SDK); като има предвид, че преди общинските избори през ноември 2024 г. районен съд в Бишкек разпореди предварителното задържане на лидера на SDK Темирлан Султанбеков и други длъжностни лица на партията до 13 януари 2025 г.; като има предвид, че те бяха арестувани въз основа на твърдения за купуване на гласове, като основното доказателство е аудиозапис с неизвестен произход, за който съдебното разрешение е неясно и връзката му със задържаните лица е неизвестна; като има предвид, че SDK демонстрира, че плащанията към служителите на кампанията, посочени в записа, са прозрачни; като има предвид, че г-н Султанбеков започна гладна стачка в знак на протест в деня на ареста си и оттогава физическото му състояние се влошава сериозно; като има предвид, че избирателната комисия на Бишкек дисквалифицира общинските кандидати на партията в Бишкек;
Б.	като има предвид, че през последните години демократичните стандарти и правата на човека в Киргизстан се влошиха до степен, предизвикваща тревога;
В.	като има предвид, че независимите медии като Kloop, Temirov Live, Ait Ait Dese и Azattyk, журналисти и блогъри продължават да са подложени на репресии; като има предвид, че както съдебната система, така и насилието, извършвано от групи за саморазправа, все по-често се използват за потискане на политическите опоненти и критиците на гражданското общество;
Г.	като има предвид, че Споразумението за засилено партньорство и сътрудничество между Киргизстан и ЕС подлежи на процедурата за одобрение от Парламента и изисква Киргизстан да спазва изцяло задължението си да защитава правата на човека и да поддържа демократичните стандарти;
1.	изразява загриженост относно съмнителните причини за задържането на Темирлан Султанбеков и други продемократични активисти в Киргизстан и възможните политически мотиви за наказателното дело срещу тях;
2.	настоятелно призовава киргизките органи незабавно да освободят г-н Султанбеков и други партийни служители и да приемат алтернативни на задържането мерки, като същевременно зачитат правото им на справедлив процес в съответствие с гражданските и политическите права, гарантирани от Конституцията на Киргизстан и международните задължения; призовава органите да гарантират неговата безопасност и благосъстояние;
3.	настоятелно призовава киргизкото правителство да спре кампанията си за сплашване и съдебно преследване срещу опозиционни партии, независими медии и журналисти; изразява загриженост във връзка с приемането на закон за „чуждестранните агенти“ по подобие на руския закон; настоятелно призовава киргизките органи да оттеглят всички обвинения срещу защитници на правата на човека, включително Махабат Тажибек Кизи, Азамат Ишенбеков, Актилек Капаров и Айке Беишкеева, журналисти от каналите Temirov Live и Ait Ait Dese;
4.	призовава киргизките органи да зачитат правата на човека и да спазват демократичните стандарти и основните свободи в съответствие със Споразумението за засилено партньорство и сътрудничество и Общата схема от преференции плюс;
5.	призовава всички институции и органи на ЕС, по-специално делегацията на ЕС в Киргизстан, да продължат да изразяват пред киргизките органи дълбоката си загриженост относно влошаването на положението с правата на човека и да обмислят други действия, ако положението се влоши още повече;
6.	възлага на своя председател да предаде настоящата резолюция на Съвета, Комисията, ЗП/ВП, специалния представител на ЕС за Централна Азия, държавите членки, Съвета на ООН по правата на човека и киргизките органи.




image1.png




